b'\n_START_ARTICLE_\nPolenizare\n_START_PARAGRAPH_\nPolenizarea este un proces vital pentru toate plantele cu flori. Pentru realizarea ei cu succes, natura a creat solu\xc8\x9bii foarte ingenioase._NEWLINE_Plantele, spre deosebire de animale, nu pot porni la drum pentru a g\xc4\x83si un partener de \xc3\xaemperechere. Ele sunt nevoite s\xc4\x83 se bazeze pe alte elemente pentru a transporta polenul de la o plant\xc4\x83 (sau o parte a plantei) la alta, \xc8\x99i pentru a produce semin\xc8\x9be._NEWLINE_Polenizarea este important\xc4\x83 pentru plante deoarece f\xc4\x83r\xc4\x83 aceasta speciile nu s-ar putea reproduce. Polenizarea \xc3\xaencruci\xc8\x99at\xc4\x83, c\xc3\xa2nd polenul ajunge pe stigmatul unei flori diferite (care poate fi \xc8\x99i pe aceea\xc8\x99i plant\xc4\x83), prezint\xc4\x83 un avantaj fa\xc8\x9b\xc4\x83 de autopolenizare, c\xc4\x83 poate crea ni\xc8\x99te variante cu capacit\xc4\x83\xc8\x9bi \xc3\xaembun\xc4\x83t\xc4\x83\xc8\x9bite de adaptare la mediu.\n_START_SECTION_\nPolenizarea prin intermediul v\xc3\xa2ntului (flori anemofile)\n_START_PARAGRAPH_\nEste o modalitate foarte r\xc4\x83sp\xc3\xa2ndit\xc4\x83, gr\xc4\x83uncioare mici \xc8\x99i u\xc8\x99oare de polen, asem\xc4\x83n\xc4\x83toare cu particulele de praf, se r\xc4\x83sp\xc3\xa2ndesc prin intermediul curen\xc8\x9bilor de aer. Acest tip de polenizare \xc3\xael putem \xc3\xaent\xc3\xa2lni la mul\xc8\x9bi copaci (stejar, brad, frasin) dar \xc8\x99i la plante importante pentru economie (porumb). Ierburile se \xc3\xaenmul\xc8\x9besc prin polenizarea prin v\xc3\xa2nt. Plantele care se polenizeaz\xc4\x83 prin v\xc3\xa2nt trebuie s\xc4\x83 aib\xc4\x83 posibilitatea de a produce cantit\xc4\x83\xc8\x9bi mari de polen spre a asigura ca \xc3\xaentre miliardele de gr\xc4\x83uncioare de polen s\xc4\x83 existe c\xc3\xa2teva care s\xc4\x83 ajung\xc4\x83 exact pe stigmatul florii corespunz\xc4\x83toare. Aceast\xc4\x83 cantitate mare explic\xc4\x83 suferin\xc8\x9ba persoanelor alergice la polenul copacilor sau al ierburilor. Pe l\xc3\xa2ng\xc4\x83 aceasta, gr\xc4\x83uncioarele de polen trebuie s\xc4\x83 fie foarte u\xc8\x99oare, pentru ca \xc8\x99i cel mai mic curent de aer s\xc4\x83 le poat\xc4\x83 ridica, de aceea, gr\xc4\x83uncioarele de polen sunt foarte fine, ca un fir de praf. Dac\xc4\x83 scutur\xc4\x83m bine amentul trestiei de alune, creanga \xc3\xaenflorit\xc4\x83 a unui brad sau un m\xc4\x83nunchi de ierburi \xc3\xaenflorite, atunci adesea se ridic\xc4\x83 un nor de polen. Polenul unor plante polenizate prin v\xc3\xa2nt au mici saci aeriferi care faciliteaz\xc4\x83 r\xc4\x83sp\xc3\xa2ndirea cu ajutorul curen\xc8\x9bilor de aer.\n_START_SECTION_\nPolenizarea prin intermediul insectelor (flori entomofile)\n_START_PARAGRAPH_\nFlorile plantelor polenizate de insecte au \xc3\xaen general culori vii \xc8\x99i mirosuri puternice. Dac\xc4\x83 florile sunt mici atunci aceasta formeaz\xc4\x83 buche\xc8\x9bele, sau sunt \xc3\xaenconjurate de foi colorate (bractee), pentru a st\xc3\xa2rni c\xc3\xa2t mai mult interesul insectelor. De exemplu, cr\xc4\x83ciuni\xc8\x9ba (Poinsettia), este de fapt alc\xc4\x83tuit\xc4\x83 din foi de bractee colorate, care atrag insectele la florile propriu-zise destul de ne\xc3\xaensemnate. Polenul florilor care sunt polenizate de insecte sunt \xc3\xaen general mai mari dec\xc3\xa2t cele polenizate prin v\xc3\xa2nt, \xc8\x99i adesea au o suprafa\xc8\x9b\xc4\x83 lipicioas\xc4\x83 spre a se lipi mai u\xc8\x99or de corpul insectelor._NEWLINE_La aceste plante se pot \xc3\xaent\xc3\xa2lni tehnici impresionante de atragere a insectelor \xc8\x99i formele cele mai uluitoare de adaptare. Plantele ale c\xc4\x83ror flori au forme asem\xc4\x83n\xc4\x83toare cu o cea\xc8\x99c\xc4\x83 sau cu margareta, cum este piciorul coco\xc8\x99ului sau chiar margareta, utilizeaz\xc4\x83 aproape orice insect\xc4\x83 ce trece prin apropiere. \xc3\x8en afara albinelor care le viziteaz\xc4\x83, se folosesc \xc8\x99i de g\xc3\xa2ndaci, furnici, chiar \xc8\x99i de mamiferele mai mici care trec pe l\xc3\xa2ng\xc4\x83 ele, prin alipirea gr\xc4\x83un\xc8\x9belor de polen de corpul lor. Prin \xc3\xaempr\xc4\x83\xc8\x99tierea gr\xc4\x83un\xc8\x9belor de polen din anter\xc4\x83, acestea pot ajunge direct pe stigmatul din apropiere, dar prin intermediul insectelor care se deplaseaz\xc4\x83 de la o floare la alta, pot ajunge pe stigmatul unor plante mult mai \xc3\xaendep\xc4\x83rtate. Exist\xc4\x83 plante care pot fi polenizate numai de anumite tipuri de insecte. Indru\xc8\x99aimul (S\xc3\xa2ngele Voinicului) \xc8\x99i al\xc8\x9bi membrii ai familiei maz\xc4\x83rei au o construc\xc8\x9bie prin care greutatea insectei care st\xc4\x83 pe foaia numit\xc4\x83 p\xc3\xa2nz\xc4\x83, scoate afar\xc4\x83 staminele \xc8\x99i stigmatul, frec\xc3\xa2ndu-se de corpul insectei. Exist\xc4\x83 \xc8\x99i plante ale c\xc4\x83ror flori pot fi polenizate numai de insecte care posed\xc4\x83 trompe, cum sunt albinele \xc8\x99i fluturii. Albina care viziteaz\xc4\x83 floarea alb\xc4\x83 a urzicii, spre a culege hrana, trebuie s\xc4\x83 p\xc4\x83trund\xc4\x83 ad\xc3\xa2nc cu capul \xc3\xaen cavitatea florii pentru a ajunge la nectarul din fundul acesteia. \xc3\x8entre timp, staminele de pe foile superioare se freac\xc4\x83 de corpul insectei. La unele plante, spre a facilita polenizarea \xc3\xaencruci\xc8\x99at\xc4\x83, \xc3\xaent\xc3\xa2i anterele \xc3\xaempr\xc4\x83\xc8\x99tie polenul \xc3\xaen jur, apoi dup\xc4\x83 ce tot polenul a fost r\xc4\x83sp\xc3\xa2ndit, stigmatul se \xc3\xaentinde \xc8\x99i astfel el va ajunge primul \xc3\xaen contact cu insecta, \xc8\x99i nu antera._NEWLINE_\xc3\x8en regiunile tropicale este r\xc4\x83sp\xc3\xa2ndit\xc4\x83 \xc8\x99i polenizarea prin intermediul p\xc4\x83s\xc4\x83rilor. Adesea, p\xc4\x83s\xc4\x83rile care realizeaz\xc4\x83 polenizarea (p\xc4\x83s\xc4\x83ri colibri \xc8\x99i alte p\xc4\x83s\xc4\x83ri consumatoare de miere), nu sunt mai mari dec\xc3\xa2t un bondar. Acestea utilizeaz\xc4\x83 pliscul lor aproape \xc3\xaenchis \xc8\x99i limba pe post de piston, pentru a suge nectarul.\n_START_SECTION_\nAlbina - cel mai r\xc4\x83sp\xc3\xa2ndit polenizator\n_START_PARAGRAPH_\nAlbina lucr\xc4\x83toare, de miere, dup\xc4\x83 ce a consumat din bel\xc8\x99ug, \xc3\xae\xc8\x99i umple s\xc4\x83cule\xc8\x9bul de polen \xc8\x99i transport\xc4\x83 con\xc8\x9binutul \xc3\xaen stup. Mai t\xc3\xa2rziu viziteaz\xc4\x83 o alt\xc4\x83 floare \xc8\x99i av\xc3\xa2nd pe spate gr\xc4\x83un\xc8\x9be de polen de pe floarea anterioar\xc4\x83, le pune \xc3\xaen contact cu stigmatul.\n_START_SECTION_\nPolenizarea prin intermediul apei (flori hidrofile)\n_START_PARAGRAPH_\nAceast\xc4\x83 modalitate de polenizare este mai pu\xc8\x9bin r\xc4\x83sp\xc3\xa2ndit\xc4\x83 deoarece este indispensabil\xc4\x83 pentru plantele cu flori acvatice. Aceste plante produc gr\xc4\x83un\xc8\x9be de polen lungi, care datorit\xc4\x83 densit\xc4\x83\xc8\x9bii se scufund\xc4\x83 u\xc8\x99or \xc3\xaen apa m\xc4\x83rii, p\xc3\xa2n\xc4\x83 c\xc3\xa2nd se aga\xc8\x9b\xc4\x83 de un stigmat \xc3\xaemp\xc4\x83nat.'